በሃይማኖት ሰበብ የሚካሔድን የፖለቲካ እንቅስቃሴ በጋራ መታገል ይገባል- ዶክተር ነገሪ ሌንጮ
በሃይማኖት ሰበብ የሚካሔድን ማንኛውንም የፖለቲካ እንቅስቃሴ በጋራ መታገል እንደሚገባ የኢፌዴሪ መንግስት ኮሙዩኒኬሽን ጉዳዮች ሚኒስትር ዶክተር ነገሪ ሌንጮ አሳሰቡ።የሀይማኖት አክራሪነትንና ጽንፈኝነትን መከላከል በሚቻልበት አግባብ በሐረር ከተማ ለሦስት ቀናት ሲሰጥ የቆየው ስልጠና ከትናንት በስትያ ተጠናቋል ።ሚኒስትሩ በስልጠናው ማብቂያ ላይ እንደገለጹት ዜጎች በህገ-መንግስቱ የተረጋገጡትን የብሔር ብሔረሰቦችና የኃይማኖቶች እኩልነት ወደ ጎን በመተው የሃገሪቱን ሰላም ለማደፍረስ የሚንቀሳቀሱ አካላትን በጋራ መታገል አለባቸው።ከህገ-መንግስቱ እውቅና ውጭ የሆነ ማንኛውም ተጻራሪ አስተሳሰብና ተግባርም ተቀባይነት የሌለው መሆኑን አስገንዝበዋል።"ሃይማኖትን ሽፋን በማድረግ የሚንቀሳቀሱ የጠባብነትና የትምክህት ሀይሎች የሚፈጥሩት ግርግር በሃይማኖቶች መካከል ጸንቶ የኖረውን የመቻቻልና የመከባበር እሴት ለመሸርሸር ሞክሯል" ያሉት ሚኒስትሩ ምዕመናንና የሃይማኖት አባቶች በንቃት ሊከታተሉት እንደሚገባ አሳስበዋል።የኢትዮጵያ እስልምና ጉዳዮች ጠቅላይ ምክር ቤት አክራሪነትንና ጽንፈኛነትን ለመዋጋት ለሚያደርጋቸው አበረታች ጥረቶች መንግስት ከጎኑ በመሰለፍ ድጋፍ እንደሚያደርግም ሚኒስትሩ አረጋግጠዋል።በሀገሪቱ ሰላም፣ ልማትና አብሮ የመኖር ባህል ላይ አደጋ የሚጥለውን ጽንፈኝነትና አክራሪነት በተግባር እንደሚታገሉት የእስልምና ኃይማኖት አባቶችና ተከታዮች በመድረኩ ላይ ገልጸዋል።ከስልጠናው ተሳታፊዎች መካከል የሐረሪ ክልል እስልምና ጉዳዮች ከፍተኛ ምክር ቤት ሰብሳቢ ሐጂ መሐመድ ሳቢት እዳስታወቁት ፤የአክራሪዎችና ጽንፈኞች መንገድ ከእስልምና አስተምህሮ ጋር በጭራሽ የማይገናኝና ለወገን የማይበጅ የጥፋት ተልዕኮ ያነገበ ነው።የወሰዱትን ስልጠና ወደ ታች በማውረድ ትክክለኛውን የእስልምና አስተምህሮ ለህብረተሰቡ እንደሚያደርሱና የአክራሪዎችና ጽንፈኞች ተግባር የሚከናወንባቸውን አካባቢዎች ከህዝብና ከመንግስት ጋር በመሆን የማስተካከል ስራ እንደሚያከናውኑ ገልጸዋል።የኦሮሚያ እስልምና ጉዳዮች ከፍተኛ ምክር ቤት ፕሬዝዳንት ሺህ አህመድ ዛኪር መሐመድ ሳሊህ በበኩላቸው እንደገለጹት የሐይማኖት አክራሪነትና ጽንፈኝነት በአለም ላይ ትልቅ ስጋት እየሆነ በመምጣቱ ተግባሩንና መገለጫውን መንግስትና ህብረተሰቡ ሊታገለው ይገባል።በየጊዜው የተለያዩ አጀንዳዎችን በመያዝ ባህሪውን እየለዋወጠ በአለም ላይ ከፍተኛ ጉዳት እያስከተለ በመሆኑም በመከላከሉ ስራ ጠንክረው እንደሚሰሩም አስረድተዋል።ተሳታፊዎቹ በስልጠናው ማጠቃለያ ባወጡት ባለ ዘጠኝ ነጥብ የአቋም መግለጫ ህዝበ ሙስሊሙን በማታለልና  ያለ ፈቃድ ስብሰባዎችን በማድረግ የህብረተሰቡን ሰላም የሚነሱ አክራሪዎችና ጽንፈኞች ከድርጊታቸው እንዲቆጠቡ ለማድረግ ጠንክረው እንደሚሰሩ አረጋግጠዋል።በስልጠናው ላይ ከሐረሪ ክልል፣ከድሬዳዋ ከተማ አስተዳደርና ከምስራቅ ሐረርጌ ዞን የሚገኙ የእስልምና ጉዳዮች ምክር ቤት አመራሮች፣ ኡለማዎች፣ የመጂሊስ ተወካዮች ፣የፌደራልና የክልል የመንግስት አመራሮችና ሌሎች ጉዳዩ የሚመለከታቸው አካላት ተሳትፈዋል (ኢዜአ) ።